Tiener veilig gevind ná drie wekeKitso Mothibe (Foto: Herman Mashaba, Twitter) Die soektog na ŉ 13-jarige meisie wat drie weke gelede as vermis aangemeld is, is afgelas nadat haar niggie haar gevind het. Kol. Lungelo Dlamini, woordvoerder van die polisie, het gesê haar gesondheidstoestand is nog nie bekend nie, maar maatskaplike werkers hanteer die saak. Sy is by Parkstasie in Johannesburg gevind. “Die polisie het al hul beskikbare hulpbronne gebruik om haar op te spoor,” het Dlamini verduidelik. “Bewerings dat die polisie huiwerig was om haar ouers by te staan, vorm deel van ŉ interne ondersoek,” het hy gesê. Die provinsiale kommissaris van Gauteng, lt.genl. Deliwe de Lange, is baie besorg oor die houding van lede wat versuim om aan die polisie se gedragskode te voldoen. “Beamptes moet ŉ verantwoordelike en doeltreffende diens van hoë gehalte lewer wat vir elke persoon beskikbaar is,” het De Lange gesê. Die 13-jarige Kitso Mothibe se stiefpa het Talk Radio 702 verlede week gekontak en gesê die polisie het ŉ versoek om haar te vind, ignoreer. Hy het beweer die Johannesburg Sentraal-polisiestasie het hom geïgnoreer. Die polisie het Donderdag toegeslaan op ŉ gekaapte gebou in die Johannesburgse middestad waar hulle vermoed het Mothibe word aangehou. Herman Mashaba, burgemeester van Johannesburg, het gesê hy het Saterdagaand met Kitso se pa gepraat. “Die gesin is uiters verlig. Ons sal hulle bystaan met enige ondersteuning wat hulle nodig het.” Die polisie en ander wetstoepassingsagentskappe, in samewerking met die Stad Johannesburg duur voort om kriminele elemente in die middestad uit te roei, veral in verlate geboue wat vermoedelik ŉ wegkruipplek vir misdadigers is,” het Dlamini bygevoeg. “Enige inligting wat van lede van die gemeenskap ontvang word, sal opgevolg word.”